
RAPORT

asupra propunerii legislative privind finanţarea de la bugetul de stat a acţiunilor sanitare veterinare publice de interes naţional


Comisia pentru agricultură, silvicultură, industrie alimentară şi servicii specifice a fost sesizată spre dezbatere şi avizare în fond, în procedură de urgenţă, cu propunerea legislativă privind finanţarea de la bugetul de stat a acţiunilor sanitare veterinare publice de interes naţional, transmisă cu nr.P.l. – x 271 din 3 mai 2004 şi înregistrată sub nr.24/216/04.05.2004. 

La întocmirea raportului, Comisia a avut în vedere avizul Consiliului Legislativ  nr.318/26.02.2004 şi punctul de vedere al Guvernului.               

 
Propunerea legislativă are ca obiect de reglementare finanţarea de la bugetul de stat a acţiunilor sanitare veterinare publice de interes naţional.

Propunerea legislativă privind finanţarea de la bugetul de stat a acţiunilor sanitare veterinare publice de interes naţional face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul Gheorghe Predilă – consilier  în Ministerul Agriculturii, Pădurilor şi Dezvoltării Rurale. 

Propunerea legislativă a fost respins de Senat, în şedinţa din 26 aprilie 2004.

La lucrările comisiei au fost prezenţi 33 de deputaţi, membri ai comisiei.

Propunerea legislativă a fost respinsă, cu majoritate, înregistrându-se două voturi împotrivă şi trei abţineri, în şedinţa din  25.05.2004.


În urma dezbaterii, Comisia propune respingerea iniţiativei legislative pentru următorul considerent:


- Lista acţiunilor veterinare subvenţionate de la bugetul de stat sunt stabilite prin hotărâre a Guvernului, întrucât aceste acţiuni trebuie să se stabilească periodic, ţinând cont de situaţia epidemiologică naţională şi internaţională, putându-se impune în orice moment o modificare rapidă a acestei liste.  

Proiectul de lege, potrivit art.75 din Constituţia României, republicată, şi art.86 alin.(3) pct.1 din Regulamentul Camerei Deputaţilor, cu modificările şi completările ulterioare, este de competenţa decizională a Camerei Deputaţilor.

